ባለፉት አምስት ዓመታት 317 ሺሕ አባውራዎችና እማውራዎች በመንደር መሰባሰባቸው ተገለጸ
ልዩ ድጋፍ በሚሹ አራት ክልሎች በተለያዩ አካባቢዎች ተበታትነው ይኖሩ የነበሩ የህብረተሰብ ክፍሎችን ተጠቃሚነታቸውን ለማረጋገጥ የሚያስችል የዳሰሳ ጥናት በማካሄድ 360 ሺ አባወራዎችንና እማውራዎችን  በመንደር ለማሰባሰብ ታቅዶ ከ317 ሺ በላይ የሚሆኑትን ማሰባሰብ መቻሉን በፌዴራል ጉዳዮች ሚኒስቴር የተመጣጣኝ ልማት ዳይሬክተር ጄኔራል ሳሙኤል ንጉሤ ለዋልታ ኢንፎርሜሽን ማዕከል ገልፀዋል፡፡ ይህም በዕቅድ ዘመኑ ለማከናወን ከታቀደው 88 በመቶ ነው፡፡የዜጎችን ፍቃደኝነትና ተጠቃሚነት መሰረት ባደረገው የመንደር ማሰባሰብ ፕሮግራም በቤኒሻንጉል ጉሙዝ፣በአፋር፣በሶማሌና በጋምቤላ ክልሎች 552 መንደሮች መመስረታቸውን ነው ዳይሬክተሩ የሚናገሩት፡፡ በእነዚህ መንደሮችም የመጠጥ ውሃ፣ የትምህርት፣የጤናና የማሰልጠኛ ተቋማት  ግንባታ በማከናወን ለነዋሪዎች ተገቢውን አገልግሎት እንዲሰጡ ተደርጓል፡፡በመሆኑም ቀደም ሲል በአካባቢዎቹ ከነበሩት በተጨማሪ አንድ ሺ 654 የውሃ ተቋማት፣ 645 ትምህርት ቤቶች፣ 482 አዳዲስ የጤና ተቋማት ተገንብተው አገልግሎት እየሰጡ ይገኛል፡፡ በዚህም ነዋሪዎች ከውሃ ወለድ በሽታዎች እንዲጠበቁ፣ እናቶች በቅድመና በድህረ ወሊድ ወቅት ተገቢውን የጤና ክትትል እንዲያገኙ ማድግ ተችሏል፡፡ ሕፃናትም ተገቢውን ክትባት አግኝተው እንዲያድጉ፣ ዕድሜያቸው ለትምህርት የደረሱ ወጣቶች በአቅራቢያቸው የትምህርት ዕድል ተጠቃሚ ሆነዋል፡፡ከዚህም በተጨማሪ 414 የእንስሳት ጤና ኬላዎች የተገነቡ ሲሆን የእርሻ ሥራውን ለማስፋፋት 278 የአርሶና አርብቶ አደሮች ማሰልጠኛ ተቋማት ተገንብተው ለአገልግሎት በቅተዋል፡፡የፌዴራል መንግስት ባደረገው ድጋፍ ከአምስት ሺ 196 በላይ የውሃ መሳቢያ ሞተሮችም ተገዝተው ተከፋፍለዋል፡፡ ይህም ነዋሪዎቹ የመስኖ ልማትን በመጠቀም በዓመት ሶስት ጊዜ የሚያመርቱበትን ምቹ ሁኔታ ፈጥሮላቸዋል፡፡ የነዋሪዎቹን ፍላጎት ለማሟላትና በተለይም የሴቶችን እንግልት ለመቀነስ 186 የእህል ወፍጮዎች ተቋቁመዋል፡፡«ነዋሪዎቹ ሳይፈልጉ በመንደር እንዲሰባሰቡ ይደረጋል´´ የሚል ትችት የሚሰነዝሩ አሉ) በሚል ለዳይሬክተሩ ላቀረብንላቸው ጥያቄ «ፕሮግራሙ በፍቃደኝነት ላይ የተመሰረተ ነው፡፡ ስለሆነም ካለፍላጎቱና ፍቃደኝነቱ በመንደር እንዲሰባሰብ የተደረገ አንድም ሰው የለም፡፡ ትችቱ ከእውነታ የራቀ ፍፁም ውሸት ነው ´ብለዋል፡፡ፕሮግራሙ ሲጀምርም በየደረጃው የሚገኙ አካላትን ጨምሮ ከህብረተሰቡ ጋር ሰፊ ውይይትና ምክክር መደረጉን አስታውሰዋል፡፡በመንደር የተሰባሰቡት ዜጎች በአካባቢያቸው የተፈጠረላቸውን ምቹ ሁኔታ በመጠቀም የተለያዩ ሰብሎችንና የጓሮ አትክልቶችን በማምረት ተጠቃሚ መሆን ችለዋል፡፡ ገቢያቸውን ማሳደግና ኑሮአቸውን መለወጥ መቻላቸውንም አቶ ሣሙኤል ጠቁመዋል፡፡ ዛፎችንና የተለያዩ ዕፅዋቶችን በመንከባከብ፤ የአፈርና የውሃ ጥበቃ ሥራን የመሳሰሉ ተግባራትን በማከናወን የአካባቢውን ስነ ምህዳር በማስጠበቅ ከፍተኛ አስተዋፀዖ እያበረከቱ ይገኛል፡፡ነዋሪዎቹ የሚያመርቷቸውን ምርቶች ለገበያ በማቅረብ ተገቢውን ዋጋ በማግኘት ረገድ  ችግር እንዳለባቸው በተደጋጋሚ እንደሚያነሱ ዳይሬክተሩ ሳይጠቁሙ አላለፉም፡፡ ስለሆነም ከገበያ ትስስር ጋር በተያያዘ የሚነሳውን ቅሬታ ለመፍታት ከሚመለከተው አካል ጋር በትኩረት መሰራት እንዳለበት አቋም ተይዟል፡፡ ምርታማነትን ለማሳደግ የሚረዱ የተለያዩ ዘመናዊ የግብርና ቴክኖሎጂዎችን እንዲጠቀሙ ማድረግም ቀጣዩ የቤት ሥራ መሆኑን ነው የተናገሩት፡